Nkandla-verslag vrygestelZuma se Nkandla-woning ŉ Kabinetsminister het Donderdag daarop aangedring dat die sekuriteitsopgradering by pres. Jacob Zuma se privaatwoning in Nkandla, KwaZulu-Natal, noodsaaklik was. “Die plattelandse ligging van Nkandla hou ŉ gevaar in,” het Thulas Nxesi, minister van openbare werke, aan joernaliste gesê. “Die gewelddadige geskiedenis van dié gebied in KwaZulu-Natal, die feit dat Zuma se woning en familielede al drie keer vantevore aangeval is, en die feit dat die president regeringsfunksies moet hou waar hy amptelike afgevaardigdes ontvang, het reuse sekuriteitsopgraderings vereis.” Ministers van die veiligheidsgroepering het Nxesi ondersteun terwyl hy die taakspan se verslag oor die Nkandla-opgraderings vrygestel het. Die verslag sou al vroeër in Desember vrygestel word, maar dit is uitgestel. Die kabinet het daarna gelas dat die verslag vrygestel moet word. Nxesi sê bewerings dat Zuma staatshulpbronne gebruik het, is ongegrond. Volgens Nxesi het Zuma nie die opgradering versoek nie. “Die vereiste om sekuriteit vir huidige en voormalige presidente, te verskaf, bly die verantwoordelikheid van die regering. Die sekuriteit vir die staatshoof, adjunkpresident of hul familielede word nie voldoende in die ministeriële handboek aangespreek nie.” Snoepie Met verwysing na die omstrede snoepie, het Nxesi gesê die staat was verplig om dit weer te bou nadat dit geskuif is. “Die snoepie het lank voor die president ingehuldig is, al bestaan en is binne die drie hektaar terrein van die president geskuif. Weens die sekuriteitsrisiko van mense [klante] wat die snoepie besoek, moes die winkel geskuif word na die grenslyn van die perseel,” het Nxesi bygevoeg. Bure ŉ sekuriteitsbedreiging Nxesi het ook gesê bure rondom die woning is geskuif, aangesien hulle ŉ sekuriteitsbedreiging ingehou het. “Die naburige families moes geskuif word, aangesien hulle as ŉ sekuriteitsrisiko geag is.” Beeskraal “ŉ Hoenderhok is in die beeskraal opgerig om ŉ aantal strukture, wat oor die gebied versprei is, te vervang. Dié losstaande strukture was obstruksies en moontlike wegkruipplekke vir oortreders.” Swembad Ingenieurs van die departement van openbare werke het glo aanbeveel dat ŉ swembad, of “brand-swembad” gebou word vir brandbestryding, aangesien die huis ŉ grasdak het. Riah Phiyega, nasionale polisiekommissaris, het gesê daar is geen brandweer in Nkandla beskikbaar nie. Volgens Nxesi sal die taakspan se verslag bewys dat geen staatsgeld gebruik is om die president se privaatwoning te bou nie. Thuli Madonsela, die Openbare Beskermer, sal na verwagting in Januarie haar amptelike verslag vrystel.